Tveir mánuðir af ábyrgðarleysi

Bloggari sem nefnir sig AK-72 tók saman eftirfarandi lista. Því miður er þetta raunveruleikinn sem blasir við manni.

- - -

Þegar ég sá ábendingu á Eyjunni um það, að sama endurskoðendafyrirtæki,

KPMG og sá um að kvitta upp á reikninga Glitnis, FL Group o.fl. fyrirtækja

sem stóðu í braski, skuli vera fengið til að rannsaka þau og sjálft sig í

raun, þá féllust mér hendur og vonleysið greip mig. Mér fannst eins og það

væri verið að senda okkur puttann enn eina ferðina og láta hina grunuðu

meðhöndla sönnunargögnin.

Í framhaldi af því fór hugurinn að líta yfir síðustu tvo mánuði og allt

það sem hefur komið fram úr rotnum innviðum samfélagsins sem er að hruni

komið, og hvað það er æpandi að hinir seku og grunuðu sitja sem fastast á

meðan almenningi er ætlað að þjást fyrir þá. Engin ábyrgð né nokkuð gert

til að stöðva óheiðarleikann eða byggja upp traust, og varð það eiginlega

til þess að ég ákvað að taka saman lista yfir sem mest af þessu og vonandi

bætir fólk við.

Endurskoðendur sem sáu um að fara yfir ársreikninga og annað hjá

bönkunum, eru nú að rannsaka það sem þeir klúðruðu í upphafi. Engin ábyrgð

af þeirra hálfu og liggja undir grun um óeðlileg vinnubrögð en samt

fengnir í það, að rannsaka viðskiptavini sína sem þeir samþykktu. Hafa

ekki verið rannsakaðir enn.

Bankamenn sem bera ábyrgð á IceSave, peningamarkaðsjóðum, vafasömum

viðskiptaháttum og blekkingum ýmiskonar, sitja enn. Engin rannsókn hefur

farið fram á gjörðum þeirra, heldur hafa þeir haft tvo mánuði til

gagnaeyðingar.

Stjórnendur FME sem áttu að fylgjast með og skoða hvort eitthvað

óeðlilegt hafi verð í gangi, sitja enn þrátt fyrir að hafa brugðist öllum

skyldum sínum. Hafa ekki þurft að sýna ábyrgð, heldur fengið aukin völd.

Starfsmenn Kaupþings sem stofnuðu ehf. til að færa skuldir vegna

hlutabréfakaupa inn í og skella í gjaldþrot með aðstoð bankans, sitja enn.

Ekkert gert til að taka á þessu.

Stjórn Kaupþings ákvað að fella niður skuldir „ómissandi“ starfsmanna,

en segjast ekki ætla að gera það eftir fjölmiðlaumfjöllun. Enginn þarf að

víkja né sýnt fram á að slíkt verði hvorteð er ekki gert. Orð frá

bankamönnum er hreinlega ekki traustsins verð í dag.

Formaður VR sem sat í stjórn Kaupþings og vann gegn hagsmunum umbjóðenda

sinna, situr enn sem fastast í stéttarfélaginu og Lífeyrissjóðnum sem

notaður var til að fjárfesta fyrir auðmennina. Enga ábyrgð hefur hann sýnt

heldur stendur í því að múta trúnaðarmönnum með jólahlaðborðum.

Nýi bankastjóri Glitnis reynist hafa óhreint mjöl í pokanum með

verðbréfaviðskipti. Þarf enga ábyrgð að sína, heldur situr sem fastast.

Nýja bankastýra Glitnis hefur meiri áhyggjur af því að það fréttist um

vafasöm viðskipti bankans heldur en að vinna að heiðarleika og trausti með

því að leggja öll spil á borðið, og hefur hafið mannaveiðar innan bankans

í leið að „litla Glitnis-manninum“. Sá á að sýna ábyrgð, ólíkt stjórnendum

bankans.

Bankastýra Landsbankans, reynist hafa verið hægri hönd fyrrum

bankastjóra og mjög líklega með fulla vitneskju um stöðu bankans og

IceSave ásamt því að vera með puttana í vafasömum viðskiptum. Ekki hefur

verið neitt rannsakað með þátt hennar og hún situr sem fastast ásamt öðrum

stjórnendum.

Einn af ábyrgðarmönnunum á bak við IceSave er gerður að yfirmanni innra

eftirlits landsbankans og liggur undir grun um að vera að fegra sinn hlut

í því þannig. Enga ábyrgð þarf hann að sýna né hefur hlutur hans verið

rannsakaður.

Fyrrum yfirmaður verðbréfasviðs sem er grunaður um að hafa nýtt sér

upplýsingar sem hann hafði aðgang að sem ráðgjafi ríkistjórnar í

húsnæðismálum, til innherjaviðskipt, situr sem fastast í Landsbankanum og

er yfirhagfræðingur.

Greiningardeildirnar sem sáu um að ljúga að fólki, eru enn með sömu

yfirmenn og skipulögðu þessa fölsku auglýsingastarfsemi bankanna. Enn

halda fjölmiðlar áfram að sýna ábyrgðarleysi og spyrja einskis.

Þingmaður sem sat í stjórn Glitnis Sjóða, situr enn, þrátt fyrir að það

hafi verið ýmislegt vafasamt þar. Grunur um að 11 milljörðum hafi verið

dælt í Sjóð 9 til að bjarga honum, hefur ekki enn verð afsannaður.

Ráðuneytisstjóri sem grunaður er um að hafa nýtt sér upplýsingar, til að

losa sig við hlutabréf í Landsbankanum, situr sem fastast og hefur

yfirlýst traust ráðherra. Engin rannsókn hefur farið fram á athæfi hans,

heldur er slegið skjaldborg í kringum hann.

Auðmenn sem hafa skuldsett bankanna og fyrirtækin svo svakalega að

landið er á leið í þjóðargjaldþrot, fá að kaupa upp bestu bitana úr

þrotabúum eigin fyrirtækja og hafa stofnað sjóði til uppkaupa(Fönxi-sjóður

Straums er gott dæmi). Engin ábyrgð fellur til þeirra handa né reynt að

hindra þennan hrægammahátt né eigur frystar eða handtökur farið fram.

Seðlabankastjóri gasprar og lætur allskonar rugl út úr sér í viðtölum

sem valda titringi á alþjóðavísu og er hugsanleg orsök að þriðji bankinn

fór í þrot. Enga ábyrgð hefur viðkomandi þurft að sýna heldur fær að sitja

sem fastast ásamt vanhæfri stjórn Seðlabankans, sem hefur tekið

stórskaðlegar ákvarðanir á borð við hringl með stýrivaxtahækkanir, lækkaða

bindiskylda til handa bönkunum og fleira sem hefur átt sinn þátt í að

skapa aðstæður fyrir þetta þjóðargjaldþrot.

Hafist er handa á fullu við það að selja Kaupþing í Luxemborg, þrátt

fyrir að rauður þráður vafasamra viðskipta auðmanna og bankamanna,

peningaþvætti og ýmislegt fleira vafasamt, liggi þar í gegn. Reynir er að

koma þessu í hendur fyrrum stjórnarformanns Kaupþings, svo hann geti

klárað gagna-eyðingu og hulið slóðina.

Glitnir afskrifar skuldir fyrirtækisins Stím, sem bankinn notaði til að

fjárfesta í sér og í FL group til að búa til viðskipti, Ábyrgðarlaust lán

og vafasamir viðskiptahættir hafa ekki enn fengið nokkurn mann til að

víkja.

Fyrrum Samvinnutryggingar, og núverandi Gift, hefur skyndilega farið frá

30 milljörðum í plús í svipað í mínus vegna þess að peningurinn var nýttur

til að sýna viðskipti með félög sem stjórnarmenn tengdust eða höfðu tengsl

við e.t.v. Enginn þarf að sæta ábyrgð, heldur er bara yppt öxlum af þeim

sem misnotuðu féð.

Ráðherrar sem virtust hafa haft pata af og vitað um hvert stefndi, sitja

sem fastast og vilja ekki víkja. Ábyrgð þeirra felst nefnilega í því að fá

launaseðilinn en ekki að víkja til að leyfa hæfari mönnum og ótengdum

mistökunum að taka við.

Þingmenn sem áttu að veita ráðherrum aðhald, sinna eftirliti og setja

lög til varnar því að svona færi, brugðust algjörlega og létu

flokksskírteinið og ráðherraræðið vísa sér leið. Enginn þeirra hefur sýnt

manndóm og sagt af sér.

Læt þetta nægja í bili enda er ég farinn að rífa hár mitt af örvinglun og

gremju yfir því að enginn ábyrgð sé sýnd, ekkert sé reynt til að stíga

spor í átt til réttlætis og uppbyggingu trausts og heiðarleika, heldur

virðist sem að dagskipunin sé að bjarga hinum fáu af Icetanic sem keyrðu

skipið í strand, og láta almenningin á neðri farrýmunum drukkna.